**Ministru kabineta noteikumu projekta „Noteikumi par rūpnieciskās zvejas limitiem un to izmantošanas kārtību iekšējos ūdeņos” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par rūpnieciskās zvejas limitiem un to izmantošanas kārtību iekšējos ūdeņos” (turpmāk – noteikumu projekts) sagatavots, pamatojoties uz Zvejniecības likuma 11.panta 4.1 daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2014.gada 29.maijā likumā „Grozījumi Zvejniecības likumā” jaunā redakcijā ir izteikta 11.panta 4.1 daļa ( stājas spēkā 2015.gada 1.janvārī), kas paredz Ministru kabinetam pilnvarojumu noteikt kopējo nozvejas apjoma limitu, nozvejas apjoma limitu atsevišķām zivju sugām un zvejas rīku skaita limitu sadalījumā pa ūdenstilpēm Latvijas Republikas iekšējos ūdeņos un to izmantošanas kārtību.  Saskaņā ar Oficiālo publikāciju un tiesiskās informācijas likuma 9.panta piekto daļu, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), spēku zaudē arī uz šā pamata izdotais normatīvais akts vai tā daļa.  Ievērojot iepriekšminēto, nepieciešams no jauna izdot Ministru kabineta 2009.gada 30.novembra noteikumus Nr.1374 „Noteikumi par rūpnieciskās zvejas limitiem un to izmantošanas kārtību iekšējos ūdeņos” (turpmāk – MK noteikumi Nr.1374).  Ievērojot Zvejniecības likuma 7.panta sesto daļu, noteikumu projektā paredzēts, ka pašpatēriņa zvejā publiskajos ūdeņos, kas minēti Civillikuma 1.pielikumā, pašvaldība var iedalīt tikai zivju murdu limitu. Saskaņā ar Zvejniecības likuma pārejas noteikumu 24. punktā ietverto regulējumu noteikumu projekts nosaka proporciju zivju murda limita aizstāšanai ar zivju tīklu limitu pašpatēriņa zvejā publiskajos ūdeņos laikā no 2015.gada 1.janvāra līdz 2015.gada 15.aprīlim.  Saskaņā ar Zvejniecības likuma 11.panta 4.1, 4.3 un 5.2 daļu un Pārtikas drošības, dzīvnieku veselības un vides zinātniskā institūta „BIOR”” (turpmāk − institūts) zinātnisko pamatojumu noteikumu projektā ir noteikti kopējā nozvejas apjoma limiti un nozvejas apjoma limiti atsevišķām zivju sugām. Kopējā nozvejas apjoma limiti un atsevišķu zivju sugu nozvejas apjoma limiti saskaņā ar institūta zinātniski pamatotām rekomendācijām ir noteikti publiskajos ezeros, kuros regulāri notiek komerciālā zveja,kā arīpubliskajās upēs Buļļupē un Daugavas lejtecē. Par atsevišķām zivju sugām, kuru ieguvi zvejā būtu nepieciešams limitēt, institūts ir norādījis galvenās makšķerēšanā izmantojamās zivju sugas, proti, līdaku, zandartu un vimbu, kuru krājumi tiek diezgan intensīvi izmantotizvejā un makšķerēšanā. Saskaņā ar institūta zinātnisko pamatojumupubliskajās ūdenstilpēs, kurās notiek tikai pašpatēriņa zveja, kopējais un atsevišķu zivju sugu nozvejas apjoma limits nav noteikts, jo šīs zvejas ietekme uz zivju resursiem nav būtiska. Nosakot nozvejas limitus atsevišķiem publiskajiem ezeriem, ņemta vērā maksimālā nozveja kopš pagājušā gadsimta 90.gadiem, kad tika pārtraukta zveja ar zivju vadu un nozveja ievērojami samazinājās. Nosakot nozvejas limitu Buļļupē un Daugavā lejpus Rīgas HES aizsprosta, izmantoti nozvejas apjomu raksturojošie dati, sākot ar 2004.gadu, kad tika aizliegta zveja ar tīkliem un nozveja salīdzinājumā ar iepriekšējo periodu samazinājās. Rezultātā noteikumu projektā paredzētie nozvejas apjoma limiti ir ievērojami mazāki par maksimālo vēsturisko nozveju.  Noteikumi papildināti ar jaunu 9. un 10.pielikumu, kas nosaka kopējo nozvejas apjoma limitu un nozvejas apjoma limitus atsevišķām zivju sugām ezeros un upēs. Noteikumu projektā paredzēts, ka nozvejas apjoma limitu atsevišķām zivju sugām pašvaldība sadala zvejniekiem proporcionāli iedalītajam zvejas rīku limitam (tīklu garuma metriem vai murdu skaitam).  AtbilstošiZvejniecībaslikumam,noteikumu projektā paredzēts, ka institūts apkopo arī datus par kopējo nozvejas apjoma apguvi un atsevišķu zivju sugu nozvejas apjomu ezeros un upēs iepriekšējā gadā un iesniedz Zemkopības ministrijā zinātniski pamatotu rekomendāciju par nepieciešamajām kopējā nozvejas apjoma un atsevišķu zivju sugu nozvejas apjoma limituizmaiņām.Atbilstoši Zvejniecības likuma 5.panta otrajai daļai noteikumu projektā iekļautas prasības zinātniski pamatotu rekomendāciju saturam par zvejas limitu izmaiņām.  Saskaņā ar Zvejniecības likuma pārejas noteikumu 26.punktu noteikumu projekta 2.pielikumā norādīts, ka no 2015.gada 16.aprīļa zveja ar zivju murdiem Buļļupē ir atļauta, izmantojot ne vairāk kā sešus murdus, to skaitā četrus murdus ar sētas garumu līdz 30 metriem un divus murdus ar sētas garumu, kas pārsniedz 30 metru.  Pamatojoties uz Zvejniecības likuma 17.panta trešo daļu, noteikumu projektā paredzēts, ka limitu zvejai ar zivju vadu noteikumu 9.pielikumā minētajos ezerosnosaka, aizstājot visu attiecīgajam ezeram noteikumu 1. un 3.pielikumā noteikto kopējo zvejas rīku skaita limitu ar viena zivju vada limitu, betpārējos noteikumu 1. vai 3. pielikumā minētajos ezeros – pēc pašvaldības ierosinājuma noteikumu 8.punktā paredzētajā kārtībā. Noteikumu projektā iekļauts nosacījums, ka, zvejas rīku (tīklu garuma metru vai murdu) skaita limitu aizstājot ar zivju vada limitu, zvejā ievēro attiecīgajam ezeram noteikto kopējo nozvejas apjoma limitu un nozvejas apjoma limitu atsevišķām zivju sugām.  Saskaņā ar MK noteikumu Nr.13748.punktu pašvaldības reizi gadā līdz 1.jūlijam iesniedz institūtā priekšlikumus par iekšējos ūdeņos noteikto zvejas limitu izmaiņām. Institūts mēneša laikā izvērtē iesniegtos priekšlikumus un iesniedz Zemkopības ministrijā zinātniski pamatotu atzinumu (turpmāk – atzinums) par pašvaldību priekšlikumiem. Ministrija atbilstoši noteikumu 9.punktam apkopo institūta izvērtētos un atbalstītos priekšlikumus par zvejas limitu izmaiņām un iesniedz Ministru kabinetā attiecīgu tiesību akta projektu.  2014.gadā institūts ir saņēmis Aglonas, Durbes, Krāslavas, Krustpils un Salaspils novada pašvaldību priekšlikumus par zvejas limitu izmaiņām iekšējos ūdeņos. Institūts ir izvērtējis pašvaldību priekšlikumus un sniedzis atzinumu par attiecīgo zvejas limitu izmaiņu iespējām.  Institūta atzinumā atbalstītie priekšlikumi ir iekļauti sagatavotajā noteikumu projektā.  Aglonas novada pašvaldība ir ierosinājusi piešķirt četru zušu murdu limitu Tartaka upē 2 km garā posmā, sākot no Cirīša ezera iztekas. Institūts ir atbalstījis iespēju piešķirt pašvaldības pieprasīto zušu murdu limitu. Ievērojot Aglonasnovada pašvaldības priekšlikumu un institūta atzinumu, noteikumu 4.pielikuma 3.tabula ir papildināta ar jaunu punktu, kas nosaka Aglonasnovada pašvaldībai četru zušu murdu limitu Tartaka upē 2 km garā upes posmā no Ciriša ezera iztekas.  Durbes novada pašvaldība ir izteikusi vēlmi samazināt zivju tīklu limitu Durbes ezerā no 1920 līdz 1200 metriem, lai veicinātu makšķerēšanu. Durbes ezerā ir ieviesta licencētā makšķerēšana un tiek papildināti zivju krājumi. Institūts piekrīt, ka zvejas limits Durbes ezerā tiek samazināts līdz 1200 metriem. Ievērojot Durbes novada pašvaldības ierosinājumu un institūta atzinumu, noteikumu 1.pielikumā zivju tīklu limits Durbes ezerā samazināts no 1920 līdz 1200 metriem.  Krāslavas novada pašvaldība irizteikusi priekšlikumu palielināt zivju tīklu limitu Baltajā ezerā (Indras pagastā) no 145 līdz 210 metriem, ievērojot ezera īpašnieku lūgumu. Institūts uzskata par iespējamu piešķirt pašvaldības pieprasīto zivju tīklu limitu Baltajā ezerā (Indras pagastā). Ievērojot Krāslavas novada pašvaldības priekšlikumu un institūta atzinumu, noteikumu 1.pielikumā zivju tīklu limits Baltajā ezerā (Indras pagastā) palielināts no 145 līdz 210 metriem.  Krāslavas novada pašvaldība ierosinājusi Drīdža ezerā piešķirt 300 metru zivju tīklu limitu specializētajai repšu zvejai. Institūts atzinumā norāda, ka saskaņā ar Ministru kabineta 2007.gada 2.maija noteikumiem Nr.295 „Noteikumi par rūpniecisko zveju iekšējos ūdeņos” zivju tīklam nespecializētajā zvejā linuma acs izmērs ir ne mazāks par 30 mm, bet repšu specializētajā zvejā – ne mazāks par 20 mm. 2012.gadā institūta veiktajā kontrolzvejā tīklos ar linuma acs izmēru 20 mm repši bija 68% no zivju kopskaita, bet tīklos ar linuma acs izmēru lielāku par 25 mm repši netika konstatēti. Tāpēc institūts ierosina piešķirt Krāslavas novada pašvaldībai Drīdža ezerā atsevišķi 300 metru tīklu limitu specializētajai repšu zvejai (ar linuma acs izmēru 20 mm) un attiecīgi samazināt kopējo zivju tīklu limitu nespecializētajā zvejā (ar linuma acs izmēru ne mazāku par 30 mm) no 2700 līdz 2400 metriem. Ievērojot Krāslavas novada pašvaldības ierosinājumu un institūta atzinumu, noteikumu 1.pielikumā zivju tīklu limits Drīdža ezerā samazināts no 2700 līdz 2400 metriem, nodalot 300 metru tīklu limitu repšu specializētai zvejai un attiecīgi papildinot noteikumu projektu ar jaunu 8.pielikumu „Repšu zvejas limits ezeros”.  Krāslavas novada pašvaldība ir iesniegusi priekšlikumu Sīvera ezerā uz dažiem gadiem aizstāt zivju tīklu limitu ar zivju murdu limitu (ar sētas garumu līdz 30 metriem), jo ir palielinājusies mazizmēra zandartu piezveja zivju tīklos pēc to mazuļu ielaišanas ezerā 2011.–2012.gadā. Institūta zvejas tīklu selektivitātes pētījumi liecina, ka atļautā minimālā garuma (45 cm) zandartu piezveja zivju tīklos ar acs izmēru, kas mazāks par 50 mm, ir diezgan liela. Saskaņā ar zvejas žurnālu datiem 19 no 26 zvejniekiem ezerā veic pašpatēriņa zveju. Šie pašpatēriņa zvejnieki saskaņā ar grozījumu Zvejniecības likumā 7. panta sestajā daļā un papildus ievērojot likuma pārejas noteikumu 24.punktu no 2015. gada 16. aprīļa Sīvera ezerā drīkstēs zvejot tikai ar zivju murdiem. Ievērojot iepriekš minēto, institūts piekrīt Sīvera ezerā aizstāt zivju tīklu limitu (4050 metru) ar atbilstošu zivju murdu skaita limitu (135). Ievērojot Krāslavas novada pašvaldības ierosinājumu un institūta atzinumu, noteikumu projektā svītrots 1.pielikuma apakšpunkts, kas noteica 4050 metru zivju tīklu limitu Sīvera ezerā, bet 3.pielikums papildināts ar jaunu apakšpunktu, kas tīklu limita vietā Krāslavas novada pašvaldībai piešķir 135 zivju murdu limitu Sīvera ezerā.  Krustpils novada pašvaldība vēlas aizliegt rūpniecisko zveju Baļotes ezerā, Laukezerā un Marinzejas ezerā. Saskaņā arnoteikumu 1.pielikumu zivju tīklu limits Baļotes ezerā ir 450 metru, Laukezerā – 220 metru un Marinzejas ezerā – 450 metru. Institūts uzskata, ka, ievērojot pašvaldības priekšlikumu, šos noteikumu apakšpunktus varētu svītrot. Tādā gadījumā kopējais tīklu limits minētajos ezeros nebūtu noteikts ar atsevišķiem noteikumu pielikuma punktiem, bet pašvaldība varētu iedalīt un tai būtu pieejams 75 metru zivju tīklu limits katrā ezerā saskaņā ar noteikumu 3.11*.*apakšpunktu. Ievērojot Krustpils novada pašvaldības priekšlikumu un institūta atzinumu, no noteikumu 1.pielikuma izslēgts zivju tīklu limits Baļotes ezerā, Laukezerā un Marinzejas ezerā.  Salaspils novada pašvaldība ir ierosinājusi aizstāt vienu nēģu murdu ar vienu nēģu tīklu zvejai Daugavā. Institūts piekrīt viena nēģu murda nomaiņai pret nēģu tīklu, saglabājot kopējo Salaspils novada pašvaldībai piešķirto nēģu zvejas rīku daudzumu Daugavā. Ievērojot Salaspils novada pašvaldības priekšlikumu un institūta atzinumu, noteikumu 6.pielikuma 2.punktā viens nēģu murds aizstāts ar vienu nēģu tīklu un Salaspils novada pašvaldībai nēģu zvejai Daugavā noteikts nēģu zvejas limits – 38 nēģu murdi un 13 nēģu tīkli. |
| 3. | Projekta izstrādē iesaistītās institūcijas | Zemkopības ministrija un institūts. |
| 4. | Cita informācija | Projekts šo jomu neskar. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldību ierosinātās zvejas limitu izmaiņas ietekmēs aptuveni 70 zvejas tiesību nomnieku Aglonas novada, Durbes novada, Krāslavas novada, Krustpils novada un Salaspils novada pašvaldībās.  Grozījums par aizliegumu pašpatēriņa zvejā iedalīt zivju tīklu limitu Civillikuma 1.pielikumā minētajos publiskajos ūdeņos (pēc 2013.gada datiem par izsniegtajām zvejas licencēm) skars 618 zvejas tiesību nomnieku 56 ezeros un 10 personu dienā licencētajā rūpnieciskajā zvejā Burtnieku ezerā (7,5 mēnešus gadā).  Grozījumi par kopējo nozvejas apjoma limitu un nozvejas apjoma limitu atsevišķām zivju sugām (pēc 2013.gada datiem par izsniegtajām zvejas licencēm) attieksies uz 321 zvejas tiesību nomnieku ezeros un 2 upēs, kā arī 10 personām dienā licencētajā rūpnieciskajā zvejā Burtnieku ezerā (9 mēnešus gadā). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Projekts šo jomu neskar. |

Anotācijas III sadaļa – nav attiecināms.

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saskaņā ar grozījumiem Zvejniecības likuma (pieņemti Saeimā 29.05.2014.) 7.panta sestajā daļā, 11.panta 41, 43, 52 daļāun 17.panta trešajādaļā un likuma pārejas noteikumu nosacījumos nepieciešams izdarīt attiecīgus grozījumus arī Ministru kabineta 2007.gada 2.maija noteikumos Nr.295 „Noteikumi par rūpniecisko zveju iekšējos ūdeņos”. |
| 2. | Atbildīgā institūcija | Zemkopības ministrija |
| 3. | Cita informācija | Noteikumu projekts „Grozījumi Ministru kabineta 2007.gada 2.maija noteikumos Nr.295 „Noteikumi par rūpniecisko zveju iekšējos ūdeņos” izsludināts Valsts sekretāru sanāksmē 2014.gada 27.novembrī (protokols Nr.46, 24. paragrāfs). |

*Anotācijas V* *sadaļa – projekts šo jomu neskar.*

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Zemkopības ministrijas sagatavoto noteikumu projektu bija pieejama tīmekļa vietnē [www.zm.gov.lv](http://www.zm.gov.lv) no 2014.gada 16.oktobra līdz 23.oktobrim. Institūts ir informējis attiecīgās pašvaldības par atbalstītajiem vai neatbalstītajiem pašvaldību priekšlikumiem par zvejas limitu izmaiņām. Iebildumi par noteikumu projektu nav saņemti. |
| 2. | Sabiedrības līdzdalība projekta izstrādē | Noteikumu projektā paredzētās normas, kas saistītas ar zvejas limitu noteikšanu un izmantošanu tika apspriestas, gatavojot grozījumus Zvejniecības likumā Saeimas Tautsaimniecības, agrārās, vides un reģionālās politikas komisijā, piedaloties biedrības „Latvijas Pašvaldību savienība”, „Latvijas Zvejnieku federācija”, ,„Latvijas makšķernieku asociācija”, „Makšķernieku organizāciju sadarbības padome”, „Makšķernieku radošais klubs”, kā arī Vides konsultatīvās padomes un Pasaules Dabas fonda pārstāvjiem.Noteikumu projekta izstādes gaitā notikušas konsultācijas ar institūta un biedrības „Latvijas Zvejnieku federācija” pārstāvjiem. |
| 3. | Sabiedrības līdzdalības rezultāti | Par tīmekļa vietnē www.zm.gov.lv ievietoto noteikumu projektu iebildumi un priekšlikumi netika saņemti.  Biedrība „Latvijas Makšķernieku asociācija” (turpmāk – LMA) iebilst, ka noteikumu projektā nozvejas apjoma limits nav noteikts publiskajās ūdenstilpēs, kurās notiek tikai pašpatēriņa zveja, jo minētais diskriminē makšķerēšanu šajās ūdenstilpēs.  Ņemot vērā, ka atbilstoši Zvejniecības likumam pašpatēriņa zveja tāpat kā makšķerēšana ir zivju ieguve savam patēriņam, kā arī to, ka makšķerēšanā zivju ieguvi ierobežo loma lielums - zivju skaits vai svars vienā makšķerēšanas reizē (Makšķerēšanas noteikumi) un to, ka makšķerēšanai nenosakakopējo pieļaujamo zivju ieguves daudzumu vai zivju ieguves limitu attiecīgajā gadā katrā konkrētajā ūdenstilpē, tad arīatsevišķu zivju sugu nozvejas apjoma ierobežojumus, kas attiecas uz pašpatēriņa zveju publiskajos ūdeņos, pareizākbūtu ietvert Ministru kabineta 2007.gada 2.maija noteikumos Nr.295 „Noteikumi par rūpniecisko zveju iekšējos ūdeņos”. Jautājumu par nozvejas apjoma ierobežojumiem pašpatēriņa zvejai publiskajos ūdeņos ir iespējams iekļaut minēto noteikumu grozījumu projektā, kas 2014.gada 27.novembrī izsludināts Valsts sekretāru sanāksmē ( protokols Nr.46, 24. paragrāfs) un pašlaik atrodas saskaņošanas procesā.  Šādi ierobežojumi būtu nosakāmi pēc to apspriešanas ar pašvaldībām, zvejnieku un makšķernieku sabiedriskajām organizācijām, balstoties uz diskusiju Latvijas iekšējo un jūras piekrastes ūdeņu resursu ilgtspējīgas izmantošanas un pārvaldības konsultatīvā padomē, kas izveidota saskaņā ar 2014.gada 30.septembra Ministru kabineta noteikumiem Nr.592.  Visi noteikumu projektā paredzētie zvejas limiti ir noteikti saskaņā ar Zvejniecības likuma 11.panta 43 daļu atbilstoši institūta sniegtajam zinātniskajam pamatojumam. MK noteikumi Nr.1374 noteic, ka pašvaldības reizi gadā līdz 1.jūlijam iesniedz institūtā priekšlikumus par iekšējos ūdeņos noteikto zvejas limitu izmaiņām. Institūts mēneša laikā izvērtē iesniegtos priekšlikumus un iesniedz Zemkopības ministrijā zinātniski pamatotu atzinumu (turpmāk – atzinums) par pašvaldību priekšlikumiem. Ministrija atbilstoši noteikumu 9.punktam apkopo institūta izvērtētos un atbalstītos priekšlikumus par zvejas limitu izmaiņām un iesniedz Ministru kabinetā attiecīgu tiesību akta projektu.  Līdz ar to noteikumu projektā ietvertie priekšlikumi un iekļautie zvejas limiti balstās uz institūta sniegto zinātnisko pamatojumu un Zemkopības ministrijai nav pamata tos neietvert noteikumu projektā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zemkopības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme un institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministrs J.Dūklavs

12.12.2014. 10:06

2285

Gunta Ozoliņa

67095046, Gunta.Ozolina@zm.gov.lv